b"\n_START_ARTICLE_\nSigniferis\n_START_PARAGRAPH_\nSigniferis (lot. signifer)\xc2\xa0\xe2\x80\x93 Senov\xc4\x97s Romos legionierius, ne\xc5\xa1ioj\xc4\x99s kohortos ar centurijos signum\xc4\x85 (lot. signum). Kiekviena centurija tur\xc4\x97jo savo signifer\xc4\xaf, tad legionas i\xc5\xa1 viso tur\xc4\x97jo 59 signiferius. Kiekviena kohorta tur\xc4\x97jo \xc5\xa1e\xc5\xa1ias centurijas, vadinasi\xc2\xa0\xe2\x80\x93 ir \xc5\xa1e\xc5\xa1is signiferius, bet kohortos pirmosios centurijos signiferis buvo laikomas vyresniu u\xc5\xbe likusius penkis kohortos signiferius._NEWLINE_Romos imperijoje legionuose dalini\xc5\xb3 emblemas ne\xc5\xa1iodavo ne tik signiferiai, bet ir akviliferiai, imaginiferiai, veksiliarijai ir drakonarijai.\n_START_SECTION_\nSigniferis kaip \xc5\xa1tandarto ne\xc5\xa1iotojas\n_START_PARAGRAPH_\nSigniferis ne\xc5\xa1iodavo savo padalinio karin\xc4\x99 emblem\xc4\x85 signum\xc4\x85. Signum\xc4\x85 sudarydavo ant stiebo pritvirtinti diskai (lot. philarae) ir kiti elementai. Stiebo vir\xc5\xa1uje b\xc5\xabdavo lapi\xc5\xa1kas ieties antgalis arba pla\xc5\xa1takos atvaizdas, simbolizav\xc4\x99s kareivi\xc5\xb3 duot\xc4\x85 priesaik\xc4\x85). Kartais signumas tur\xc4\x97davo ir vainiko atvaizd\xc4\x85, galb\xc5\xabt rod\xc5\xbeius\xc4\xaf apdovanojim\xc4\x85 ar buvus\xc4\xaf garb\xc4\x97s \xc5\xbeenklu._NEWLINE_Signumo ne\xc5\xa1iojimas m\xc5\xab\xc5\xa1yje b\xc5\xabdavo pavojingas, kadangi signiferis b\xc5\xabdavo pirmoje eil\xc4\x97je ir savigynai galiojo ne\xc5\xa1ioti tik kum\xc5\xa1tin\xc4\xaf skyd\xc4\x85. Apie signum\xc4\x85 grupuodavosi centurijos kariai._NEWLINE_Legionierius, siekiantis tapti signiferiu, tur\xc4\x97davo b\xc5\xabti apmokytas. Apmokym\xc4\x85 einantis karys vadindavosi signiferio discentas (lot. discentes signiferorum 'signiferio mokinys').\n_START_SECTION_\nSigniferis kaip finansininkas\n_START_PARAGRAPH_\nSigniferiai ne tik ne\xc5\xa1iodavo signumus, bet ir b\xc5\xabdavo centurijos finans\xc5\xb3 tvarkytojai bei legionieri\xc5\xb3 pinig\xc5\xb3 saugotojai._NEWLINE_Patys signiferiai b\xc5\xabdavo duplikarijai\xc2\xa0\xe2\x80\x93 jie gaudavo dvigub\xc4\x85 alg\xc4\x85."